Einar Johansen

Einar Johansen (født 15. august 1915 i Tromsø, død 16. oktober 1996 i Arendal) var en norsk motstandsmann, telegrafist og ingeniør. Han er kjent for sin innsats under andre verdenskrig, da han ble dekorert med Krigskorset, Norges fremste utmerkelse.

 Andre verdenskrig 
Johansen vokste opp i Tromsø. Han tok reallinjen på gymnaset og tok telegrafskole og radioskole. Da Tyskland invaderte Norge 9. april 1940 var Johansen student ved Norges tekniske høgskole i Trondheim.Nekrolog i Aftenposten, 23. oktober 1996, s. 15. Han deltok i kampen mot invasjonsstyrkene og var telegrafist under felttoget i Nord-Norge.Øyvind Loraas: «"Den skjulte hånd" i nord», Aftenposten, 21. desember 1990, s. 20.

Johansen vendte deretter tilbake til Trondheim for å fortsette studiene og kom høsten 1940 med i motstandsarbeid. Han ble med i gruppen av NTH-studenter som etablerte radiosenderen Skylark B.Nekrolog i Bergens Tidende, 6. november 1996, s. 36. Gruppen var særlig aktiv i etterretning mot tyske orlogsskip og i særdeleshet slagskipet «Tirpitz». Da Skylark Bs aktiviteter ble rullet opp av tyskerne høsten 1941, kom Johansen seg unna. Han kom seg i september 1941 via Sverige over til Storbritannia.

I Storbritannia gjennomgikk Johansen opplæring og ble rekruttert til Secret Intelligence Service for oppdrag i det okkuperte Norge. Våren 1942 ble han sendt til Troms, turen ble utført med fiskeskøyta MK «Kvalsund I». Her drev han  etterretningsvirksomhet på Kvaløya, Finnsnes og Senja og opererte radiostasjonene Libra, Uspilon og flere andre.Bjørn A. Rørholt og Bjarne W. Thorsen: Usynlige soldater. Nordmenn i Secret Service forteller, Oslo: Aschehoug , 1990. Han bidro til etablering av radiosendere i Vesterålen, Målselv, Harstad, Lødingen og Skjervøy.Øyvind Sundheim: «Agent», Nordlys, 1. desember 1990, s. 20. Store tyske orlogsskip var en hovedinteresse for britisk etterretning og skipene «Scharnhorst» og «Tirpitz» var viktige objekter for Johansens virksomhet. Informasjonen som ble formidlet til britisk etterretning bidro til senkningen av «Tirpitz» 12. november 1944.

 Etter krigen 
Etter verdenskrigen fullførte Johansen sin utdannelse som ingeniør. Han arbeidet deretter i Televerket der han til slutt ble overingeniør og teknisk sjef i Televerkets Agder-region med hovedkontor i Arendal.

 Utmerkelser 
I statsråd 2. juli 1943 ble fenrik Johansen tildelt Krigskorset for sin innsats med å etablere og operere radiosendere i Nord-Norge. Diplomet ble vedtatt påskrevet «For særlig fortjenstfull innsats i forbinnelse med hemmelig militær virksomhet.»Erik Gjems-Onstad (red.): Krigskorset og St. Olavsmedaljen med ekegren, Oslo: Grøndahl Dreyer, 1995, s. 106–107. Johansen ble også tildelt Deltagermedaljen med rosett. Av britene ble han dekorert med utmerkelsene Distinguished Service Order og Distinguished Service Cross.

Området Johansenbotten i Dronning Maud Land er oppkalt etter Einar Johansen.

 Biografi 
 Dag Christensen: Den skjulte hånd. Historien om Einar Johansen – britenes toppagent i Nord-Norge under krigen, Oslo: Damm, 1990

 Referanser 

Kategori:Norske motstandsfolk under andre verdenskrig
Kategori:Secret Intelligence Service (SIS) agenter i Norge
Kategori:Krigskorset
Kategori:Telegrafister
Kategori:Deltagermedaljen
Kategori:Distinguished Service Order
Kategori:Distinguished Service Cross
Kategori:Personer fra Tromsø kommune